118
Ngode Datagaliwabehanda biamogoore biyagonaga ibuhondo ka̱i̱ lenego ogo
1 Iname Anduane Homogohondo ka̱i̱ore lalu hami̱ya.✡
Ibugua inahondo mana bayale hangu bigi biyagonaga ani lalu hami̱ya.
Ibugua ina gubalini ho kago haho wiaaboore hole kagonaga
ibuhondo ka̱i̱ore lalu hami̱ya.
2 Isaraele wali agali kamirume,
Anduane Homogo ibugua horo bibahendengi
ina gubalini ho kago haho wiaaboore haga kagoni, lalimulo hameledo.
3 Ngode Datagaliwabenaga loma binigo mo miaga kamirume,
Anduane Homogo ibugua horo bibahendengi
ina gubalini ho kago haho wiaaboore haga kagoni, lalimulo hameledo.
4 Wali agali Anduane Homogo mitangi halu lotu laga kamirume,
Anduane Homogo ibugua horo bibahendengi
ina gubalini ho kago haho wiaaboore haga kagoni, lalimulo hameore ledo.
5 I̱ genda gibiore yu hewangi Anduane Homogo olarugola✡
ibugua hale halu i̱naga genda yu hewagoni mo wahalu i̱ golope hayagoni.
6 Anduane Homogo ibu i̱ heba hapara ho haabo haga kagonigo✡
i̱ gi naholebero.
Wali agalime i̱hondo mbirale mbira agi bulubadabe.
7 I̱ biamogo biaga Anduane Homogo ibuni kagoni.
Ibu ani kagome i̱naga waitigi karu Anduane Homogo ibugua bope haragola
i̱ de hondolebero.
8 Wali agali tini dege dege hanaho holenego goyane lowa
Anduane Homogoniore hanaho holenego duniniore nga.
9 Dindini haru haga karubi agali haguane karubi
tini hanaho holenego goyane dege lowa
Anduane Homogoni hanaho holenego duniniore nga.
10 I̱naga waitigi dewaoreme i̱ bole homabu bupe hearia
Anduane Homogonaga hongome i̱na uruni bibahende bope hai haru.
11 Ti bibahendeme i̱ bole ho mabu bupe howa i̱ mo dombe wia hearia
Anduane Homogonaga hongome i̱na uruni bibahende bope hai haru.
12 Mone tidu yalu ibiradagua waitigi bibahende tidu yalu ibuwa i̱ni mbulupe hayagoyu
o biaruni irame gaeangi bo daradagua bialu bibahende bo mburi lai haya.
Anduane Homogonaga hongome i̱na uruni bibahende bope hai haru.
13 Tigua i̱ bole anda ibalu mo ko howaore bayagola i̱ bope habehegoyu
Anduane Homogo ibugua i̱ biamogo biya.
14 Anduane Homogo ibugua i̱ mo hongo helagaore ka.✡
Ibunime i̱ gi mialu biamogo biyagoni.
15 Ngode Datagaliwabenaga wali agali karume agali balu ibuwa
tinaga balai anda tamuha tini wai mambolo baruago hale hadaba.
Anduane Homogonaga hongo gibigome ina mo hongo hayagola
bibahende bai harimagoniyago, lalu biraruago hale hadaba.
16 Anduane Homogonaga hongo gibi biagome ina biamogo biyagola
ina wai bialu wayali harimagoni.
17 I̱ ala awane nahomolebero.
Nahome howa dére emabu kongi
Anduane Homogohanda bigi biyaru ogodagua biya lalu
te laga bulebero.
18 Anduane Homogo ibugua i̱ mini wuliya mana lalu
pani hiriribiore ngia nguwa i̱ bo home nalayagoni.
19 I̱ Anduane Homogonaga mini mo yaraga halu ibuhondo ka̱i̱ lo poleberogo
ibunaga anda panga karuni dugupe hadaba.
20 Anduane Homogonaga anda anda pole panga haraba o kagoni.
Wali agali mini tigabiwi karu hangume
panga o duguaho ngagoniha anda pobehe ka.
21 Anduane Homogo-o í̠na i̱na bi larugo hale halu biamogo birigome
i̱ wayali ho kogoni.
Biamogo birigonaga i̱na í̠naga mini mo yaraga holebero.
22 Ege to̱le̱ mbira anda biagame galone nabibehedago lowa dabo wahenego✡✡
ege to̱le̱ ogoniore mo timbuni duniniore ho heleda.
23 Ogoni Anduane Homogo ibunioreme mo yu daibu helenego
iname de handalu handawa bu kamagoni.
24 Áyu ogoni Anduane Homogohanda inanaga waitigi bope hayagonaga
iname ibuhondo turu gibiore halu bi te lalu mitangi biaabo hami̱ya.
25 Anduane Homogo-o ina gi mialu haru dai bia, larama.✡
Iname mbirale bigi beremago damene bibahendeore
bayale halu lini daga bilo buluma̱ya
Anduane Homogo-o biamogo bibe, larama.
26 Mbirali Anduane Homogonaga minini howa ibirago✡
Ngode Datagaliwabehanda ogoni ibuhondo turu halu bayale bilo larama.
Anduane Homogonaga andani howa iname ibunaga mini mo yaraga harama.
27 Anduane Homogo ibu hangu Ngode Datagaliwabe heneneore kagoni.
Ibugua ina baya hanguore de hondo hayagoni.
Ira magane giha podo yagayaga bialu
bo lomabu miaga dabu ngagoria pu mabu bidaba.
28 Í̠ i̱naga Ngode Datagaliwabe kegonigo
i̱na í̠hondo ka̱i̱ore lalu ko.
Í̠ i̱naga Ngode Datagaliwabe kegonigo
i̱na í̠ timbuniore kego wali agali lamialu
í̠naga miniore mo yaraga holebero.
29 Iname Anduane Homogohondo ka̱i̱ore lalu hami̱ya.
Ibugua inahondo mana bayale hangu bigi biyagonaga ani lalu hami̱ya.
Ibugua ina gubalini ho kago haho wiaaboore hole kagonaga
ibuhondo ka̱i̱ore lalu hami̱ya.
✡ 118:1 1 Bit 16.34, 2 Bit 5.13, 7.3, Esr 3.11, Iba 100.5, 106.1, 107.1, 136.1, Yar 33.11 ✡ 118:5 Iba 18.19, 120.1 ✡ 118:6 Iba 56.4, 56.11, Ais 51.12, Hi 13.6 ✡ 118:14 Har 15.2, Ais 12.2 ✡ 118:22 Lg 20.17, Ab 4.11, 1 Pi 2.7 ✡ 118:22 Md 21.42, Mg 12.10-11 ✡ 118:25 Md 21.9, Mg 11.9, Yo 12.13 ✡ 118:26 Md 21.9, 23.39, Mg 11.9, Lg 13.35, 19.38, Yo 12.13